  Туспуктэм: Руслан Нуриахметов Наталия Сильвестрова Удмуртиысь тылобурдо вордон фабрикаосын кышкытлыклэсь утиськон ужрадъёсты кужмоято. Элькунэ тылобурдо грипп вуэмен сэрен, предприятиос ворсам амалэн ужан режиме выжтэмын. Со сярысь висён вӧлмонэз алонл сӥзем брифингын веразы, ивортӥз улосвыл тӧролэн но кивалтэтлэн пресс-службазы. Удмуртиысь кивалтэтлэн тӧроезлэн воштӥсез Ольга Абрамова верамъя, элькунысь тулобурдо вордон фабрикаосын гриппез дыраз шараяз понна биологической материалъёсты эскеро, тӥрлыкъёсты но фабрикае вуись транспортэз ватсаса дезинфицировать каро. Вань ужасьёс котькуд нунал эскеронъёс ортчо. Тылобурдо возён интыосы ужасьёс вань дӥсьсэс но пыдкутчанзэс воштыса но мисьтӥськыса ортчо. Та ужрадъёс кышкытлыклэсь утиськыны но ужбергатонние паласькись висёнъёсты кылдытӥсьёсты ваёнлэсь утиськыны юртто. Тылобурдо возён интыос кыр тылобурдоос пыронлэсь нимысьтыз утисько. « 5-тӥ куартолэзьысен ми тылобурдо грипп потон интыосты шараянэн герӟаськем шимучыръёсъя ӧриез яран люкаськомы. Ижкарын но Глазкарын 185 кулэм чайкаос шедьтэмын вал. Таӵе югдурез лыдэ басьтыса, ми кышкыт висёнъёс кылдон учыръёсты быдтонъя улосвыл план улсын ужрадъёс кутӥськом » Ольга Абрамова, Удмуртиысь кивалтэтлэн тӧроезлэн воштӥсез Федерал катрадлыкъя сюбегатон ужрадъёс (карантин) кутӥзы: висён потон интылэсь вить иськем котыр кышкытлыко инты пусъемын, дас иськеме – экерон инты. Удмуртиын кышкыт висён вӧлмонэз дугдытонъя нимысьтыз кивалтэт ӧри ужа. Ветеринарияя валтӥсь управлениысь, ёрос госветслужбаысь, муниципал кылдытэт администрациысь ӧнерчиослэсь но Россельхознадзорын ужасьёслэсь кылдытэм ӧри тылобурдоосты но продукциез (сӥль, пузъёс) басьтэ но бӧрысь быдтэ, кузёлы со сярысь ужкагазъёс сётэ. Азьланяз ӧри компенсаци басьтӥсьёслэсь лыдметсэс кылдытоз. Коньдон улосвыл бюджетысь тырозы.  Удмуртиысь ветеринарияя валтӥсь управление изъянлэсь быдӟалазэ лыдъя но ыштонъёсты берыктон понна элькун кивалтэтлэн пуктэтэзлэсь ӵектоссэ дася. Уксёез кузёослэн счётазы келялозы. Управленилэн кивалтӥсез Роман Габдрахманов пусйиз, тыронъёсты басьтон понна кулэ ужкагазъёсты адямиос тылобурдоез соослэсь басьтон дыръя ик гожтыны быгатозы. Ольга Абрамовалэн верамезъя, курег понна 375 манет сётозы, ӵӧж понна – 1 сюрс 500 манет, ӟазег понна – 2 сюрс манет. Одӥг курегпуз понна 7 манет 78 коньы тырозы, тютю потоно пуз понна – 45 манет. Лыдэ басьтэмын Удмуртстатлэн дунъёсъя сётэтъёсыз но вузпӧрысь дунъёс Али пудо-животэз эмъянъя кун служба югдурез эскеронзэ азьланьтэ, уясь кыр тылобурдоос улон интыосты чакланъя рейдъёс ортчытъя.  Тылобурдо висён но кулон учыръёсты синйылтыку,  элькунысь ветеринарияя валтӥсь управленилэн ӟырдыт телефон линияз жингыртыны куро, солэн номерез - 8-800-222-17-16.  Тодэ вайытом, 10-тӥ куартолэзьлы Удмуртиын 120-лэсь трос кулэм чайкаосты шедьтӥзы ни вал. Тегъёс: тылобурдогрипп висён Удмуртия тылобурдоос  